A Hvg.hu fotózott le két képviselőnél is egy-egy iPhone X-es csúcskategóriás telefont. Ennek a 64 gigabyte-os változata a Telekomnál 270 ezer, a 256 gigabyte-os 326 ezer forint. A lap azt írta, minden képviselő kapott ilyen telefont, de választhattak helyette csúcskategóriás Samsungot is.

Mi is beszéltünk képviselőkkel, azt mondták, valóban van, aki kapott, de egyelőre nem mindenki, és azt ők sem tudják, mi alapján történt első körben az kiosztás.

Nyilván ebben a hírben mindenkit az érdekel, hogy vajon mikor használják ki a telefon lehetőségeit a képviselők (= mikor indítanak Facebook-élő sajtótájékoztatót beszélő panda- és kakasfejjel), valahogy így:

De emellett sajnos az unalmas részt sem lehet megúszni. Eszerint az Országgyűlés honlapján a szerződések között van egy olyan márciusi szerződés, hogy a hivatal 660 millió 400 ezerért vásárol telefonokat a Telekomtól „közbeszerzési eljárás alapján", és további 31 millió 500 ezerért mobilnetet, szintén közbeszerzési eljárás alapján. A szerződések 2018. március 20-tól 2022. Június 30-ig tartanak.

A közbeszerzési adatbázisban pedig egy olyan friss közbeszerzést találtunk szintén március 20-i szerződéskötési dátummal, amely szerint a Telekom 520 millióért szállítja le a következőket:

700 db előfizetés (SIM)

413 db középkategóriás Android készülék

145 db prémiumkategóriás Android készülék

250 db iPhone (vagy azzal egyenértékű) készülék.

Ez összesen 808 telefonkészülék. Továbbá 30 millióért 500 darab „mobil internet szolgáltatás teljesítését (SIM)" szállít a Telekom.

Megkerestük az Országgyűlés Hivatalát a kérdéseinkkel, amint válaszolnak, megírjuk.